David Trezeguet

David Sergio Trezeguet (sündinud 15. oktoobril 1977 Rouenis) on Prantsusmaa jalgpallikoondise endine ründaja.

Trezeguet' isa on prantsuse päritolu Argentina jalgpallur Jorge Trezeguet. Seetõttu oli Davidil valida, kumma riigi koondises mängima hakata, aga ta valis Prantsusmaa.

 Klubikarjäär 

Suurema osa klubikarjäärist on Trezeguet mänginud AS Monacos, kus ta aastail 1995–2000 lõi 95 mängus 52 väravat, ja Torino Juventuses, kus ta aastail 2000–10 lõi 218 mängus 160 väravat.

2002 oli Trezeguet koos Dario Hübneriga Serie A resultatiivseim jalgpallur. Samal aastal valiti ta Serie A aasta välisjalgpalluriks ja Serie A aasta jalgpalluriks.

 Koondisekarjäär 

Trezeguet kutsuti Prantsusmaa U20 koondisse Malaisias toimunud 1997. aasta U20 maailmameistrivõistlustele. Trezeguet mängis kõik Prantsusmaa kohtumised kaasa algusest lõpuni. Avakohtumises kaotati Brasiiliale 0:3, aga seejärel viis Trezeguet teises kohtumises Lõuna-Korea vastu Prantsusmaa juba 2. minutil 2:0 ette (Thierry Henry lõi 1. minutil 1:0 ja 10. minutil 3:0). 27. minutil sai Trezeguet kollase kaardi, aga 52. minutil lõi 4:0. Mäng lõppes 4:2. Viimases alagrupimängus LAV-i vastu lõi Trezeguet 22. minutil 1:0 ja 61. minutil 2:1. 84. minutil vahetati ta seisul 3:1 välja ja Prantsusmaa võitis 4:2. Alagrupi võitis Brasiilia Prantsusmaa ees. Seejärel alistas Prantsusmaa viimase minuti väravast Mehhiko 1:0 ja jõudis veerandfinaali Uruguay vastu. Seal viis Trezeguet Prantsusmaa 27. minutil juhtima, Uruguay viigistas 68. minutil. See oli kogu võistluse ainus penaltiseeriaga lõppenud mäng. Trezeguet lõi teisena ja sai sisse, aga pärast 8 penaltit kummaltki poolt läks poolfinaali Uruguay.

1998. aasta maailmameistrivõistlused toimusid Prantsusmaal. Enne võistlusi andis peatreener Aim Jacquet Trezeguet'le, Henryle ja Patrick Vieirale võimaluse ennast koondises näidata ja kõik kolm valitigi MM-meeskonda. Avakohtumises LAV-i jalgpallikoondise vastu vahetati Trezeguet platsile 84. minutil seisul 2:0 ja Prantsusmaa võitis 3:0. Teises kohtumises Saudi Araabia jalgpallikoondisega pääses Trezeguet platsile juba 36. minutil seisul 0:0 ja Prantsusmaa võitis 4:0, kusjuures Trezeguet lõi 68. minutil 2:0. Viimases alagrupimängus Taani jalgpallikoondise vastu arvas Jacquet Trezeguet' juba algrivistusse ja Prantsusmaa võitis sellegi mängu 2:1. Trezeguet mängis esimesed 85 minutit. Järgnes lisaajal saadud 1:0 võit Paraguay jalgpallikoondise üle, milles Trezeguet mängis juba kogu kohtumise, ja Prantsusmaa pääses veerandfinaali Itaalia jalgpallikoondise vastu. Seal sai Trezeguet mängu 65. minutil, aga väravad jäid enne penaltiseeriat löömata. Seal lõi Trezeguet kolmanda prantslasena ja sai sisse. Prantsusmaa võitis 4:3 ja pääses poolfinaali Horvaatia jalgpallikoondise vastu, kus Trezeguet sekkus 68. minutil seisul 1:1 ja Prantsusmaa võitis 2:1. Finaal oli ainus kohtumine, kus Trezeguet ei mänginud. Prantsusmaa võitis Brasiilia jalgpallikoondist 3:0 ja tuli esimest korda maailmameistriks.

2000. aasta Euroopa meistrivõistlustel alistas Prantsusmaa alguses Taani 3:0 ja siis Tšehhi jalgpallikoondise 2:1, aga alagrupivõitjat otsustavas mängus kaotas Hollandi jalgpallikoondisele 2:3, kuigi Trezeguet viis 31. minutil Prantsusmaa 2:1 ette. Veerandfinaalis Hispaania jalgpallikoondise vastu, kus Trezeguet ei mänginud, võitis Prantsusmaa 2:1. Poolfinaalis Portugali jalgpallikoondise vastu läks Trezeguet'd vaja alles lisaajal, 105. minutil. Prantsusmaa võitis penaltist, mille 117. minutil lõi sisse Zinedine Zidane. Finaalis Itaalia vastu vahetati Trezeguet mängu 76. minutil seisul 0:1. Normaalaja viimasel minutil Sylvain Wiltord viigistas ja 103. minutil lõi Trezeguet võiduvärava: oma ainsa sellel turniiril, aga kõige tähtsama.

2002. aasta maailmameistrivõistlustele Lõuna-Koreasse pääses Prantsusmaa tiitlikaitsjana eelvõistlusteta. Kolmandat korda sattusid Prantsusmaa ja Taani samasse alagruppi. Trezeguet alustas kõiki oma koondise mänge algrivistuses. Avamängus kaotas Prantsusmaa Senegali jalgpallikoondisele, mille kõik liikmed mängisid Prantsusmaa liigades, 0:1. Teises mängus Uruguay vastu sai Thierry Henry juba 25. minutil punase kaardi, misjärel Prantsusmaa pidi jätkama vähemuses, kuid suutis hoida väravateta viiki. Trezeguet vahetati 81. minutil välja. Otsustavas kohtumises kaotas Prantsusmaa Taanile 0:2 ja langes välja. Esimest korda jalgpalli MM-ide ajaloos ei suutnud tiitlikaitsja lüüa väravat ja esimest korda jäi ta alagrupis viimaseks.

 200pxDavid Trezeguet (2010) 80px Kuld  1998  jalgpall Hõbe  2006  jalgpall 80px Kuld  2000  jalgpall
2004. aasta Euroopa meistrivõistlustele Portugali ei pääsenud Prantsusmaa tiitlikaitsjana eelvõistlusteta, kuid ta võitis kõik 8 valikgrupimängu. Henry, Trezeguet ja Wiltord lõid igaüks 6 väravat ja Prantsusmaa väravate vahe oli 29:2, sealjuures kodus 19:0. Finaalturniiril oli Trezeguet Prantsusmaa iga mängu algrivistuses. Avakohtumises Inglismaa jalgpallikoondise vastu viis Frank Lampard inglased 38. minutil juhtima, aga Zinedine Zidane lõi üleminutitel kaks väravat ja tõi 2:1 võidu prantslastele. Teises mängus viigistas Prantsusmaa Horvaatiaga 2:2, kusjuures Trezeguet lõi 64. minutil viimase värava. Viimases alagrupimängus vahetati Trezeguet 75. minutil seisul 1:1 välja, aga Henry väravatest võitis Prantsusmaa 3:1 ja sellega ka alagrupi Inglismaa ees. Veerandfinaalis Kreeka jalgpallikoondise vastu mängis Trezeguet esimesed 72 minutit. Kreeka võitis Angelos Charistease 64. minutil löödud väravast 1:0. Pärast tuli Kreeka Euroopa meistriks.

2006. aasta maailmameistrivõistlustele Saksamaale jõudis Prantsusmaa alagrupivõitjana Šveitsi ees, seekord 5 võidu ja 5 viigiga. Ka Šveits pääses edasi ja loositi Prantsusmaaga samasse alagruppi. Nad kohtusid alagrupi avavoorus ja tulemuseks jäi väravateta viik. Trezeguet ei mänginud. Ka teises voorus Lõuna-Korea jalgpallikoondise vastu sai Trezeguet väljakule alles üleajal ja mäng lõppes 1:1. Seevastu Togo jalgpallikoondise vastu mängis Trezeguet kogu kohtumise, mis lõppes 2:0. Alagrupi võitis Šveits Prantsusmaa ees. Järgnesid 3:1 võit Hispaania üle, 1:0 võit Brasiilia üle ja 1:0 võit Portugali üle (neis kolmes kohtumises Trezeguet ei osalenud). Finaalis Itaalia vastu lõppes normaalaeg 1:1 ja lisaajal, 100. minutil läks mängu Trezeguet. Mäng lõppes penaltiseeriaga, kus Trezeguet lõi teises paaris ja oli kogu penaltiseeria ainus eksija, ta lõi latti ja Itaalia tuli maailmameistriks.

Trezeguet astus 2008. aasta juulis Prantsusmaa jalgpallikoondisest tagasi.

 Viited 

Välislingid

Kategooria:Prantsusmaa jalgpallurid
Kategooria:AS Monaco FC jalgpallurid
Kategooria:Torino Juventuse mängijad
Kategooria:Hércules CF jalgpallurid
Kategooria:Club Atlético River Plate'i jalgpallurid
Kategooria:FIFA 100
Kategooria:Auleegioni rüütlid
Kategooria:Sündinud 1977